CELEX: 32018D0911
Language: mt
Date: 2018-06-25 00:00:00
Title: Deċiżjoni ta' Implimentazzjoni tal-Kummissjoni (UE) 2018/911 tal-25 ta' Ġunju 2018 li tistabbilixxi miżuri interim ta' protezzjoni kontra t-tixrid tal-pesta tal-annimali ruminanti żgħar fil-Bulgarija (notifikata bid-dokument C(2018) 4071) (Test b'rilevanza għaż-ŻEE.)

26.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 161/67
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/911
   tal-25 ta' Ġunju 2018
   li tistabbilixxi miżuri interim ta' protezzjoni kontra t-tixrid tal-pesta tal-annimali ruminanti żgħar fil-Bulgarija
   
      
         (notifikata bid-dokument C(2018) 4071)
      
   
   (It-test bil-Bulgaru biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(3) tagħha,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar veterinarju u zootekniku applikabbli għall-kummerċ intra-Komunitarju ta' ċerti annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(3) tagħha,
   Billi:
   
               (1)
            
            
               Il-pesta tal-annimali ruminanti żgħar hija marda virali kiefra tal-annimali ruminanti żgħar, jiġifieri n-nagħaġ u l-mogħoż, li tiġi trażmessa primarjament permezz tal-kuntatt dirett. Il-morbidità u l-mortalità li tikkawża l-pesta tal-annimali ruminanti żgħar jafu jkunu għoljin ħafna, b'mod speċjali f'żoni fejn ikun hemm l-ewwel okkorrenza ta' din il-pesta, u joħolqu impatt ekonomiku serju għas-settur agrikolu. Il-pesta tal-annimali ruminanti żgħar ma titteħidx mill-bnedmin. Il-pesta tal-annimali ruminanti żgħar hija endemika f'ħafna pajjiżi fl-Afrika, fil-Lvant Nofsani u fl-Asja, u tikkawża tħassib serju dwar is-saħħa u l-benessri tal-annimali.
            
         
               (2)
            
            
               Id-Direttiva tal-Kunsill 92/119/KEE (3) tistabbilixxi miżuri ġenerali għall-kontroll ta' ċertu mard tal-annimali, fost l-oħrajn, il-pesta tal-annimali ruminanti żgħar. Dawn il-miżuri jinkludu azzjonijiet li jridu jittieħdu f'każ li jkun hemm suspett u konferma tal-pesta tal-annimali ruminanti żgħar f'azjenda. Dawn il-miżuri ta' kontroll jinkludu l-istabbiliment ta' żoni ta' protezzjoni u sorveljanza madwar it-tifqigħat u miżuri addizzjonali oħrajn biex jiġi kkontrollat it-tixrid tal-marda.
            
         
               (3)
            
            
               Skont l-Artikolu 14.7.7 tal-Edizzjoni tal-2017 tal-Kodiċi tas-Saħħa tal-Annimali Terrestri (“il-Kodiċi”) tal-Organizzazzjoni Dinjija għas-Saħħa tal-Annimali (OIE) (4), meta jkun hemm tifqigħa tal-pesta tal-annimali ruminanti żgħar, jew ikun hemm infezzjoni bil-virus tal-pesta tal-annimali ruminanti żgħar f'pajjiż jew f'żona fejn din il-marda ma teżistix, u meta tiġi implimentata politika ta' qerda tal-marda, il-perjodu tal-irkupru għandu jkun ta' sitt xhur wara l-qatla tal-aħħar annimal li toħroġlu l-marda, dejjem jekk ikun issegwa l-Artikolu 14.7.32 ta' dak il-Kodiċi.
            
         
               (4)
            
            
               Fit-23 ta' Ġunju 2018, il-Bulgarija bagħtet notifika lill-Kummissjoni u lill-Istati Membri l-oħra li kien hemm tliet tifqigħat tal-pesta tal-annimali ruminanti żgħar f'azjendi tal-annimali ruminanti żgħar fil-muniċipju ta' Bolyarovo, fir-reġjun ta' Yambol fil-Bulgarija.
            
         
               (5)
            
            
               Il-Bulgarija segwiet il-miżuri ta' kontroll previsti fid-Direttiva 92/119/KEE, u b'mod partikolari “l-qerda” tal-merħliet infettati u l-istabbiliment ta' żoni ta' protezzjoni u sorveljanza madwar it-tifqigħat, kif previst f'dik id-Direttiva. Is-sorveljanza żdiedet ukoll fil-muniċipji qrib iż-żoni affettwati u fil-muniċipji li jinsabu tul il-fruntiera tal-Unjoni ma' pajjiżi terzi li mhumiex ħielsa mill-pesta tal-annimali ruminanti żgħar.
            
         
               (6)
            
            
               Minbarra l-miżuri previsti fid-Direttiva 92/119/KEE, hemm bżonn li jittieħdu miżuri interim ta' protezzjoni kontra t-tixrid tal-pesta tal-annimali ruminanti żgħar. Għaldaqstant, biex il-pesta tal-annimali ruminanti żgħar ma tinxteridx għal żoni oħra tal-Bulgarija u għal Stati Membri u pajjiżi terzi oħrajn, b'mod partikolari permezz tal-kummerċ tal-annimali ruminanti żgħar u l-prodotti ġerminali tagħhom, jenħtieġ li jkun hemm kontroll fuq il-konsenji ta' annimali ruminanti żgħar u fuq it-tqegħid fis-suq ta' ċerti prodotti li jiġu mill-annimali ruminanti ż-żgħar.
            
         
               (7)
            
            
               Sakemm jiltaqa' l-Kumitat Permanenti dwar il-Pjanti, l-Annimali, l-Ikel u l-Għalf u b'kollaborazzjoni mal-Istat Membru inkwistjoni, jenħtieġ li l-Kummissjoni tieħu miżuri interim ta' protezzjoni marbutin mal-pesta tal-annimali ruminanti żgħar fil-Bulgarija.
            
         
               (8)
            
            
               Jenħtieġ li s-sitwazzjoni tiġi rieżaminata fil-laqgħa li jmiss tal-Kumitat Permanenti dwar il-Pjanti, l-Annimali, l-Ikel u l-Għalf, u l-miżuri jiġu addattati fejn jeħtieġ,
            
         ADOTTAT DIN ID-DEĊIŻJONI:
   Artikolu 1
   Din id-Deċiżjoni tistabbilixxi l-miżuri interim ta' protezzjoni kontra t-tixrid tal-pesta tal-annimali ruminanti żgħar fl-Unjoni.
   Tapplika għall-annimali ruminanti żgħar u għas-semen, l-ova u l-embrijuni ta' dawk l-annimali, u għal ċerti prodotti bażiċi meħudin minn dawk l-annimali.
   Artikolu 2
   1.   Għall-finijiet ta' din id-Deċiżjoni, għandhom japplikaw id-definizzjonijiet li ġejjin:
   (a)   “l-annimali ruminanti żgħar”: tfisser kwalunkwe annimal tal-ispeċijiet ovini u kaprini;
   (b)   “prodotti sekondarji tal-annimali mhux ipproċessati”: tfisser prodotti sekondarji tal-annimali kif iddefiniti fil-punt (1) tal-Artikolu 3 tar-Regolament (KE) Nru 1069/2009 tal-Parlament Ewropew u tal-Kunsill (5);
   2.   Barra minn hekk, għandhom japplikaw id-definizzjonijiet stabbiliti fl-Anness I tar-Regolament (KE) Nru 853/2004 tal-Parlament Ewropew u tal-Kunsill (6).
   Artikolu 3
   Il-Bulgarija għandha tipprojbixxi li jintbagħtu l-prodotti bażiċi li ġejjin, mir-reġjun ta' Yambol lejn partijiet oħra tal-Bulgarija, lejn Stati Membri oħra u lejn pajjiżi terzi:
   
               (a)
            
            
               annimali ruminanti żgħar;
            
         
               (b)
            
            
               is-semen, l-ova u l-embrijuni ta' annimali ruminanti żgħar.
            
         Artikolu 4
   1.   Il-Bulgarija għandha tipprojbixxi li dawn il-prodotti bażiċi elenkati hawn taħt li ġejjin mill-annimali ruminanti żgħar fir-reġjun ta' Yambol jitqiegħdu fis-suq barra r-reġjun ta' Yambol:
   
               (a)
            
            
               laħam frisk;
            
         
               (b)
            
            
               laħam ikkapuljat u preparazzjonijiet tal-laħam prodotti mil-laħam imsemmi fil-punt (a);
            
         
               (c)
            
            
               prodotti tal-laħam u stonkijiet, bżieżaq tal-awrina u intestini ttrattati, għall-konsum mill-bniedem, magħmulin bil-laħam imsemmi fil-punt (a), minbarra dawk li jkunu ngħataw trattament li jelimina ċerti riskji tas-saħħa tal-annimali bi qbil mal-Anness III tad-Direttiva tal-Kunsill 2002/99/KE (7);
            
         
               (d)
            
            
               ħalib u prodotti tal-ħalib mhux ittrattati, minbarra dawk li jkunu ngħataw trattament f'kontenituri ssiġillati ermetikament b'valur F0 ta' 3,00 jew iżjed, kif deskritt fl-Anness III tad-Direttiva 2002/99/KE;
            
         
               (e)
            
            
               prodotti li fihom il-prodotti bażiċi msemmijin fil-punti (a) sa (d),
            
         
               (f)
            
            
               prodotti sekondarji tal-annimali mhux ipproċessati.
            
         2.   B'deroga mill-projbizzjoni stabbilita fil-paragrafu 2(f), l-awtorità kompetenti tista' tawtorizza li jintbagħtu taħt superviżjoni uffiċjali l-prodotti sekondarji tal-annimali mhux ipproċessati li jkunu maħsubin biex jiġu pproċessati jew jinqerdu, f'impjant approvat minnha għal dan l-iskop fit-territorju tal-Bulgarija, bi qbil mad-dispożizzjoni tal-Artikolu 4(4) tar-Regolament (KE) Nru 1069/2009.
   Artikolu 5
   Din id-Deċiżjoni għandha tapplika sat-23 ta' Diċembru 2018.
   Artikolu 6
   Din id-Deċiżjoni hija indirizzata lir-Repubblika tal-Bulgarija.
   
      Magħmul fi Brussell, il-25 ta' Ġunju 2018.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  Id-Direttiva tal-Kunsill 92/119/KEE tas-17 ta' Diċembru 1992 li tintroduċi miżuri ġenerali Komunitarji għall-kontroll ta' ċertu mard tal-annimali u l-miżuri speċifiċi li għandhom x'jaqsmu mal-marda vexxikolari tal-ħnieżer (ĠU L 62, 15.3.1993, p. 69).
   
      (4)  http://www.oie.int/index.php?id=169&L=0&htmfile=chapitre_ppr.htm
   
      (5)  Ir-Regolament (KE) Nru 1069/2009 tal-Parlament Ewropew u tal-Kunsill tal-21 ta' Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002 (Regolament dwar prodotti sekondarji tal-annimali) (ĠU L 300, 14.11.2009, p. 1).
   
      (6)  Ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (ĠU L 139, 30.4.2004, p. 55.
   
      (7)  Id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (ĠU L 18, 23.1.2003, p. 11).